Lav et referat af nedenstående tekst:

Tekst:
Det er lidt over et år siden, Jens Peter Jensen fra Aalborg fik åndenød. Kort tid efter fik han diagnosen: lungehindekræft. En sygdom der skyldes de farlige fibre fra asbeststøv. - Jeg tænkte, åh for pokker. Hvorfor kunne vi ikke få at vide, det var giftigt? Jens Peter Jensen arbejdede som helt ung håndværkerlærling med tagplader af eternit. - Det støvede jo en hel del. Vi fik ikke at vide, det var farligt dengang. Vi børstede bare støvet af tøjet og gik videre til den næste. Det var sådan noget fin hvidt støv, husker han. Firedobling af dødstilfælde Et nyt internationalt samarbejde mellem en række journalister, hvor TV2 Nord har deltaget, estimerer nu, at 1300 danskere dør på grund af asbest hvert år. Hidtil har man regnet med, at det tal lå på 300. Det er blandt andet en ny udregningsmetode, der gør, at tallet er steget til 1300. Indtil nu har man ikke medregnet øvrige sygdomme, hvor asbest forventes at have været medvirkende årsag til dødsfaldet. Bønløkke er usikker på det præcise mørketal, men medgiver, at Danmark mangler at opdage og registrere mange dødsfald, der er udløst af asbest. - Det giver os et skævt billede af problemets omfang. Vi ved godt, at problemet er stort, men måske er det større end vi ser. Det er et problem i forhold til statistikken. Den store stigning i tallene skyldes blandt andet nye regnemetoder, hvor andre sygdomme udover lungehindekræft er talt med. Især lungekræft står for mange dødsfald - en sygdom hvor rygning ofte bliver regnet som årsag. - Det er enormt svært at opdage, hvis lungekræft er forårsaget af asbest, fordi langt de fleste med lungekræft har røget på et tidspunkt. Så bliver det tilskrevet rygning alene, og man får måske ikke mistanken om, at der har været asbest inde over, siger Jakob Hjort Bønløkke. - Det er meget svært at sige, om det er asbest, rygning, eller røgen på autoværkstedet, hvor en person har arbejdet, der er årsagen. Hvis folk har været udsat for alle tre ting, så er det svært at sige, og så bliver det den faktor, der har fyldt mest, og det er typisk rygningen. Så bliver det andet overset, siger Jakob Hjort Bønløkke, der er ledende overlæge på arbejds- og miljømedicinsk afdeling på Aalborg Universitetshospital. De nye udregningsmetoder peger også på, at asbest kan forårsage andre former for kræft - heriblandt i underlivet og i tarmsystemet. - Jeg synes, det ville være en god idé at få nogle mere retvisende tal. De 300 baserer sig jo på, hvad forekomsten af lungehindekræft var for nogle år siden, og alene det berettiger jo til at gøre tallet højere. "Skræmmende" Asbest har en lang latenstid, som betyder, at sygdommen først kommer til live mange år efter, at man er blevet udsat for asbesten. - Jeg har jo haft det godt i mange år, uden jeg har kunne mærke noget til det. At det så kommer snigende efter 40 år, det er jo skræmmende at tænke over, siger Jens Peter Jensen. Han håber, at et fornyet fokus på faren ved asbest kan føre til, at færre bliver syge. Ifølge ledende overlæge Jakob Hjort Bønløkke kan det gøre en forskel. - Der vigtigt med den her opmærksomhed, for at minde alle dem, der stadig laver renoveringer og saneringer derude, om, at de skal tage det her alvorligt og være sikre på, at både arbejdsgiver og de unge håndværkere er ordentligt informeret om, hvordan de skal arbejde med asbest. - Der er ved at være gået så mange år, at mange nok har glemt det lidt. Tilbage i 80’erne, da det blev forbudt, vidste alle håndværkere, at de skulle passe på, men det er der nok mange, det har glemt lidt i dag. Så jeg synes, det er vigtigt med den her opmærksomhed, for at forhindre at flere bliver syge fremover.

Referat:
Mere end fire gange så mange danskere dør årligt på grund af asbest end hidtil regnet. Jens Peter Jensen fra Aalborg er en af dem, som har fået sin kræftsygdom grundet asbest.